作者：李弥逊
词牌/韵律：三段子・宝鼎现

paragraphs: 层林烟霁，巨壁天半，鸿飞无路。
云断处、两山之间，十万琅玕环翠羽。
转秀谷、枕苹花汀溆。
短柳疏篱向暮。
看卧垄牛归，横舟人去，平芜鸥鹭。
并游不见鞭鸾侣。
只僧前、松子随步。
回径险、凌风遐想，小憩清泉敧茂树。
正笋蕨、过如苏新雨。
矶下游鱼可数。
纵窈窕、云关长启，寂寂谁争子所。
世上丹毂朱缨，春梦觉、南柯何许。
况荣枯无定，中有欢离愁聚。
尽笑我、诧盘中趣。
为续昌黎赋。
会有人，秣马膏车，相属一尊清醑。